b"\n_START_ARTICLE_\nRhythm of Love (album, Kylie Minogue)\n_START_SECTION_\nInformacije o albumu\n_START_PARAGRAPH_\nAlbum je producirala skupina tekstopiscev Stock Aitken Waterman (pesmi 1, 2, 3, 4, 5, 7 in 9), Keith Cohen (pesmi 8, 10 in 11), Stephen Bray (pesmi 10 in 11) in Michael Jay (pesem 6). Je prvi album Kylie Minogue, ki je vklju\xc4\x8deval tudi pesmi, pri pisanju katerih je sodelovala tudi pevka sama. Z albumom se je Kylie Minogue sku\xc5\xa1ala otresti najstni\xc5\xa1kega pop sloga; novi album je vklju\xc4\x8deval bolj sodobne plesne pesmi. Mnoge pesmi so postale velike uspe\xc5\xa1nice v klubih v Zdru\xc5\xbeenem kraljestvu, Evropi, Aziji, Avstraliji in Novi Zelandiji. Album je zasedel deveto mesto na britanski glasbeni lestvici in za uspe\xc5\xa1no prodajo tamkaj prejel platinasto certifikacijo._NEWLINE_Z novim glasbenim albumom je Kylie Minogue dobila prilo\xc5\xbenost, da se otrese podobe, ki jo je zanjo ustvarila njena glasbena zalo\xc5\xbeba. Pod mo\xc4\x8dnim vplivom njenega takratnega fanta, Michaela Hutchencea, glavnega pevca glasbene skupine INXS, se je predstavila v bolj seksualni lu\xc4\x8di. Mediji so ji zato v tistem \xc4\x8dasu nadeli nadimek 'SexKylie', saj so svetle barve, velike uhane in bujne lase, kar je nosila prej, nadomestila provokativna obla\xc4\x8dila in mnogo li\xc4\x8dil._NEWLINE_Kot drugi singl z albuma, po singlu \xc2\xbbBetter The Devil You Know\xc2\xab, so v poznih devetdetesetih nameravali izdati pesem \xc2\xbbWhat Do I Have To Do\xc2\xab, a so januarja 1991 nazadnje izdali nov remix pesmi \xc2\xbbStep Back In Time\xc2\xab. Pesmi \xc2\xbbI Am the One for You\xc2\xab, ki so jo napisali Kylie Minogue, Phil Harding in Ian Curnow, niso vklju\xc4\x8dili na album, \xc4\x8deprav so jo posneli v \xc4\x8dasu snemanja slednjega, a so jo kasneje izdali preko avstralske kompilacije Greatest Remix Hits 4 (1998).\n_START_SECTION_\nAvstralska izdaja s turneje\n_START_PARAGRAPH_\nDa bi promovirala uspe\xc5\xa1no avstralsko in japonsko turnejo, je Kylie Minogue v Avstraliji izdala kaseto, CD in dvojni LP s tremi dodatnimi pesmimi. To razli\xc4\x8dico albuma, ki so jo kasneje preko CD-ja in kasete izdali tudi v Veliki Britaniji, se danes pozna pod imenom \xc2\xbbzlata izdaja\xc2\xab.\n_START_SECTION_\nAvstralska posebna izdaja\n_START_PARAGRAPH_\nPoleg tega so v sklopu promocije albuma v Avstraliji izdali tudi posebno izdajo albuma z razli\xc4\x8dnimi verzijami avstralskega singla \xc2\xbbShocked\xc2\xab."